Title: ประกาศกระทรวงศึกษาธิการ เรื่อง แบบบัตรประจำตัวพนักงานเจ้าหน้าที่และการยื่นคำขอตามพระราชบัญญัติการศึกษาภาคบังคับ พ.ศ. 2545

ประกาศกระทรวงศึกษาธิการ

ประกาศกระทรวงศึกษาธิการ
เรื่อง
แบบบัตรประจำตัวพนักงานเจ้าหน้าที่ และการยื่นคำขอ
ตามพระราชบัญญัติการศึกษาภาคบังคับ
พ.ศ. ๒๕๔๕[๑]

อาศัยอำนาจตามความในมาตรา
๘ วรรค ๒ แห่งพระราชบัญญัติการศึกษาภาคบังคับ พ.ศ. ๒๕๔๕
รัฐมนตรีว่าการกระทรวงศึกษาธิการจึงออกประกาศไว้ ดังต่อไปนี้

ข้อ ๑ 
แบบบัตรประจำตัวพนักงานเจ้าหน้าที่ให้เป็นไปตามแบบที่แนบท้ายประกาศนี้

ข้อ ๒ 
ผู้ที่มีสิทธิมีบัตรประจำตัวพนักงานเจ้าหน้าที่
ต้องเป็นผู้ที่ได้รับแต่งตั้งให้เป็นพนักงานเจ้าหน้าที่
โดยรัฐมนตรีว่าการกระทรวงศึกษาธิการ

ข้อ ๓ 
ให้พนักงานเจ้าหน้าที่ที่ได้รับแต่งตั้งโดยรัฐมนตรีว่าการกระทรวงศึกษาธิการยื่นคำขอมีบัตรประจำตัวต่อผู้บังคับบัญชา
ดังนี้
(๑)
ข้าราชการสังกัดสำนักงานคณะกรรมการการศึกษาขั้นพื้นฐาน
ให้ยื่นต่อผู้บังคับบัญชาของสำนักงานเขตพื้นที่การศึกษาที่ตนสังกัด
(๒)
ข้าราชการสังกัดองค์กรปกครองส่วนท้องถิ่น
ให้ยื่นต่อผู้บริหารสูงสุดในองค์กรปกครองส่วนท้องถิ่นนั้น ๆ
(๓)
ข้าราชการหรือบุคคลสังกัดอื่นที่ได้รับแต่งตั้ง
ให้ยื่นต่อผู้บังคับบัญชาของหน่วยงานนั้น ๆ
การขอมีบัตรประจำตัวพนักงานเจ้าหน้าที่
ให้แนบรูปถ่ายจำนวน ๒ ใบ พร้อมคำขอ โดยรูปถ่ายดังกล่าวให้ใช้รูปถ่ายที่ถ่ายไว้ไม่เกินหกเดือน
ก่อนยื่นคำขอมีบัตรประจำตัว ขนาด ๒.๕ x ๓.๐ เซนติเมตร ครึ่งตัว หน้าตรง
ไม่สวมหมวกและแว่นตาสีเข้ม แต่งเครื่องแบบปฏิบัติราชการ, เครื่องแบบพิธีการ
ซึ่งตนสังกัด ชุดสากล หรือชุดไทยพระราชทาน หรือชุดสุภาพ

ข้อ ๔ 
ให้รัฐมนตรีว่าการกระทรวงศึกษาธิการมีอำนาจในการออกบัตรประจำตัวพนักงานเจ้าหน้าที่
หรืออาจมอบอำนาจให้ผู้บังคับบัญชาตำแหน่งอื่น ๆ
อนุมัติออกบัตรประจำตัวพนักงานเจ้าหน้าที่แทนได้

ข้อ ๕ 
ให้ผู้บังคับบัญชา ซึ่งได้รับคำขอตาม (๑) (๒) (๓)
เสนอคำขอไปตามลำดับชั้นจนถึงผู้ออกบัตรประจำตัวตามข้อ ๔ แล้วแต่กรณี

ประกาศ ณ วันที่ ๒๐
พฤศจิกายน พ.ศ. ๒๕๔๖
อดิศัย  โพธารามิก
รัฐมนตรีว่าการกระทรวงศึกษาธิการ

[เอกสารแนบท้าย]

๑. คำขอมีบัตรประจำตัวพนักงานเจ้าหน้าที่
ตามพระราชบัญญัติการศึกษาภาคบังคับ พ.ศ. ๒๕๔๕
๒. ตัวอย่างบัตรประจำตัวพนักงานเจ้าหน้าที่

(ดูข้อมูลจากภาพกฎหมาย)

ประภาศรี/พิมพ์
๑๘ มีนาคม ๒๕๕๒

จุฑามาศ/ปรับปรุง
๕ ตุลาคม ๒๕๕๙

[๑] ราชกิจจานุเบกษา
เล่ม ๑๒๑/ตอนพิเศษ ๖๙ ง/หน้า ๓/๒๔ มิถุนายน ๒๕๔๗